ནང་དོན་གྱི་ཐད་དུ་ནང་བསྟན་དར་ཤིང་རྒྱས་པའི་དུས་ནི་ཁྲི་གཙུག་ལྡེ་བཙན།བཙན་པོ་ཁྲི་སྲོང་ལྡེ་བཙན་གྱི་སྐུ་རིང་ལ་ཤིན་ཏུ་གཏན་ལ་ཕབ་པ་ཞེས་ཆོས་འབྱུང་དཀྱུས་མའི་བཤད་སྟངས་དང་ཅུང་ཟད་མི་འདྲ་བ་བྱུང་།འདིར་གཉན་པོ་གསང་བ་ཡན་བུ་གླ་སྒང་གི་གཉན་མཛོད་དུ་བཞག་པར་གསུངས་ཤིང་།སྦ་བཞེད་དུ་མཆོད་རྟེན་དཀར་པོའི་ནང་རྫོངས་སུ་བཞུགས་པར་གསུངས།འདི་རུ་ཐོན་མིའི་མཚན་ལ་འཐོན་མི་གསམ་པོ་ར་ཞེས་བྱུང་བ་ལྡེའུ་ཆོས་འབྱུང་བསྡུས་པར་གསུམ་དུ་འཛངས་པ་མཐོན་མི་བསམ་པོ་ཊ་ཞེས་བྱུང་བ་དང་ཕྱོགས་མཐུན་ཞིང་།མིང་འདི་སྔོན་གྱི་བརྡ་སྤྲོད་མཁན་པོ་དག་གིས་རྒྱ་སྐད་ཡིན་པར་གསུངས་ན་ཡང་མིང་འདི་དག་ལ་བསམ་ན་ད་དུང་དཔྱད་འོས་པའི་གནས་སོ་སྙམ།དེ་རུ་ཞང་བློན་གྱིས་བུ་ཚ་ལ་སོགས་པ་ཀུན་འཐོན་མི་གསམ་པོ་ར་དང་།རྒྱ་གར་གྱི་ལི་བྱིན་ལ་ཡི་གེ་སློབ་ཏུ་སྩལ་ཏེ་ཡི་གེ་ནི་དེ་ཚུན་ཆད་བོད་ལ་གདའ་བ་ལགས་སོ་ཞེས་གསུངས་པ་ནི་ཏུན་ཧོང་གཏེར་ཡིག་ཏུ་བོད་ལ་ཡི་གེ་མེད་པ་ཡང་རྒྱལ་བོ་འདིའི་དུས་སུ་བྱུང་ཞེས་གསུངས་པ་དང་ཞལ་མཐུན།